Jizzaxda sobiq sevgilisidan 400 dollar talab qilgan yigit ushlandi

Jizzax shahrida sobiq sevgilisini sir saqlanishi lozim bo'lgan videolarini tarqatish bilan qo'rqitib, undan 400 dollar olgan yigit ushlandi. Bu haqda Tergov departamenti xabar bermoqda.
Ma'lum bo'lishicha, 19 mart kuni Jizzax shahrida yashovchi 23 yoshli I.N.(ayol) shahar IIB boshlig'ining nomiga ariza bilan murojaat qilgan. Unda Toshkent viloyati Pskent tumanida yashovchi sobiq yigiti, 23 yoshli A.J. mart oyi o'rtalarida uning sir saqlanishi lozim bo'lgan videotasvirlarini tarqatib, yaqin qarindoshlariga ko'rsatishini ro'kach qilib, buni oshkor qilmaslik uchun undan 400 dollar pul berishga majbur qilganini aytgan.
Mazkur ariza yuzasidan shahar IIB Jinoyat qidiruv bo'limi xodimlari tomonidan o'tkazilgan tezkor-tadbir davomida A.J. 400 dollar olayotgan vaqtida tadbir ishtirokchilari tomonidan ashyoviy dalillar bilan ushlangan.
Holat yuzasidan shahar IIB huzuridagi tergov bo'limi tomonidan A.J.ga nisbatan Jinoyat kodeksining 165-moddasi 1-qismi (Tovlamachilik) bilan jinoyat ishi qo'zg'atilgan. Hozirda jinoyat ishi yuzasidan dastlabki tergov harakatlari olib borilmoqda.
Avvalroq Navoiyda obro'sizlantiruvchi rasmini tarqatish bilan qo'rqitib, fuqarodan pul talab qilgan ayol ushlangandi. Shuningdek, Jizzaxda ayoldan intim videosini tarqatmaslik uchun pul talab qilganlar ushlangani haqida xabar berilgan.